เป็นช่วงท้ายของการรีบาวด์...ก่อนกลับมาลงต่อ
โดย...พงศ์ภัทร สิริพิพัฒน์
31 พ.ค. 2555

โดย...พงศ์ภัทร สิริพิพัฒน์
ตลาดหุ้นช่วงที่ผ่านมารีบาวด์แรงจากระดับต่ำสุดที่ 1,100 จุด มาที่บริเวณ 1,150 จุด เป็นการปรับตัวขึ้นต่อเนื่องทุกวันทำการ แต่ภาพโดยรวมนักลงทุนต่างชาติไม่ได้กลับมาซื้อสุทธิสูงในระดับพันล้าน มียอดซื้อและขายสุทธิสลับออกมา 
ประเด็นเรื่องกรีซยังคงไม่มีความคืบหน้า มีข่าวบวกเล็กน้อยจากผลสำรวจ พรรค New Democracy และพรรค Pasok เริ่มกลับมามีคะแนนนำพรรค Syriza ที่เป็นพรรคซ้ายจัด ส่งผลให้โอกาสในการจัดตั้งรัฐบาลของกรีซที่เป็นรัฐบาลชุดเดิม และได้มีการทำสัญญาไว้กับ EU/IMF แล้ว หากพรรคขวาสามารถจัดตั้งรัฐบาล จะทำให้ความเสี่ยงของกรีซจะลดลงไป โดยสเปนกลับมาเป็นประเด็นแทนกรีซ อัตราผลตอบแทนพันธบัตรสเปนยังคงอยู่ในระดับสูง ปรับตัวขึ้นสูงสุดในรอบ 6 เดือน ล่าสุดอยู่ที่ 6.58%
ในขณะที่ทางฝั่งจีนยังไม่มีมาตรการกระตุ้นเศรษฐกิจอย่างที่ตลาดคาดหวัง ส่งผลให้ตลาดหุ้นที่เชื่อมโยงกับตลาดหุ้นจีนอย่างฮั่งเส็ง ปรับตัวแย่กว่าตลาดหุ้นในภูมิภาค โดยรวมสัปดาห์ที่ผ่านมาตลาดปรับขึ้นประมาณ 50 จุด ในขณะที่นักลงทุนต่างชาติยังไม่กลับมาซื้อในระดับสูง
ทิศทางในสัปดาห์นี้คาดว่ามีโอกาสสูงที่จะจบรอบการรีบาวด์และกลับมาปรับตัวลง หลังจากที่ปัญหาในยุโรปยังกดดันตลาด โดยมาตรการป้องกันปัญหาหนี้ของยุโรปยังไม่เป็นรูปธรรม โดยนักลงทุนจับตาดูผลการประชุม ECB ในวันที่ 6 มิ.ย. ว่าจะมีมาตรการอะไรออกมาป้องกันการปรับตัวขึ้นของอัตราผลตอบแทนพันธบัตรหรือไม่ เนื่องจากในตอนนี้ยังคงอยู่ในช่วงที่หมดมาตรการ LTRO ไป และยังไม่มีมาตรการที่เป็นรูปธรรมมากนัก อัตราผลตอบแทนพันธบัตรที่ปรับตัวขึ้น จะส่งผลให้สินทรัพย์เสี่ยงทางการเงินรวมถึงตลาดหุ้นได้รับแรงกดดัน 
สเปนและจีนในระยะสั้นเป็นเป้าหมายของความกังวลแทนกรีซ เนื่องจากกรีซในช่วงนี้จะยังคงไม่มีข่าวที่มีผลต่อตลาดมากนัก เป็นการรอผลการเลือกตั้งในวันที่ 17 มิ.ย. ที่จะรู้ว่ากรีซจะผิดนัดชำระหนี้หรือไม่ โดยหากแกนนำการจัดตั้งรัฐบาลมาจากพรรคซ้ายจัด Syriza จะส่งผลเชิงลบต่อตลาด เนื่องจากมีนโยบายที่ไม่สนับสนุนการลดค่าใช้จ่าย โดยผลสำรวจครั้งล่าสุดพรรคขวายังคงมีคะแนนนำ พรรค New Democracy มีคะแนน 23.4% พรรค Syriza มีคะแนน 22.1% และพรรค Pasok มีคะแนน 13.5% และประชาชนกรีซกว่า 80.9% ยังอยากให้กรีซอยู่ในยูโรโซนต่อไป ทำให้โดยรวมพรรคขวาอย่าง New Democracy และ Pasok มีโอกาสในการจัดตั้งรัฐบาล
ส่วนทางด้านเศรษฐกิจสเปนยังคงน่าเป็นห่วง ตัวเลขอัตราการว่างงานอยู่ในระดับสูงถึง 24.40% ในขณะที่ตัวเลขยอดค้าปลีกเดือน เม.ย ปรับตัวลงถึง 9.8% เป็นการเร่งตัวจากเดือนก่อนที่ลดลงเพียง 3.8% โดยรวมปีนี้คาดว่าจะไม่สามารถลดยอดขาดดุลได้ตามเป้า นอกจากนี้ภาคธนาคารสเปนยังคงเป็นปัจจัยที่กดดัน ประชาชนยังคงถอนเงินออกจากระบบธนาคาร รวมถึงการเพิ่มทุนธนาคารในสเปนอีกหลายแห่ง 
ส่วนปัจจัยในประเทศ นอกจากเรื่องเงินทุนไหลเข้าออกแล้ว ประเด็นเรื่องค่าเงินบาทน่าจะเป็นปัจจัยที่นักลงทุนให้ความสำคัญมากขึ้น เนื่องจากเพียง 1 เดือนที่ผ่านมา ค่าเงินบาทอ่อนค่าถึง 3.61% แม้ว่าส่วนหนึ่งเกิดจากเงินเหรียญสหรัฐที่แข็งค่าขึ้น ส่งผลให้ค่าเงินบาทอ่อน แต่นโยบายของรัฐบาลที่เน้นการอ่อนค่าของเงินบาท ก็ส่งผลเชิงจิตวิทยาให้ค่าเงินบาทมีช่วงอ่อนค่า ล่าสุดธนาคารแห่งประเทศไทย (ธปท.) ออกมาให้ความเห็นเริ่มเป็นไปในทิศทางเดียวกับรัฐบาล ประเมินว่ามี “ช่องว่าง” ให้ใช้ดอกเบี้ยในการดูแลเศรษฐกิจ จากก่อนหน้านี้ที่ ธปท. มีความกังวลเงินเฟ้อ และประเมินว่าเศรษฐกิจเติบโตดี ทำให้เป็นการกลับความคาดหวังของตลาดจากที่เคยเตรียมความพร้อมในการขึ้นดอกเบี้ย มาเป็นการเตรียมความพร้อมในการลดดอกเบี้ยแทน โดยรวมค่าเงินบาทที่อ่อนค่าจะส่งผลให้ต่างชาติที่ซื้อขายในระยะสั้นรับรู้กำไรจากการลงทุนในตลาดทุน เนื่องจากหากยังคงมีสินทรัพย์ในรูปค่าเงินบาทจะทำให้ขาดทุนได้ (หากไม่ได้ป้องกันความเสี่ยงไว้)
ทั้งนี้ จากยอดซื้อสะสมของนักลงทุนต่างชาติตั้งแต่ต้นปี มียอดซื้อสุทธิเหลือสูงถึง 68,109 ล้านบาท ทำให้หากมีการปรับพอร์ตออกมายังเป็นความเสี่ยงที่จะส่งผลให้ตลาดปรับตัวลงได้มากพอควร โดยทิศทางเทคนิคแนวรับแรกอยู่ที่ 1,125-1,120 จุด หากยังไม่สามารถรองรับได้มีโอกาสทำจุดต่ำสุดใหม่ และกลับไปอ่อนตัวลงทดสอบ 1,080 จุด แนะนำให้ถือหุ้นที่มีความเสี่ยงต่ำ หรือขายช่วงรีบาวด์ในหุ้นขนาดใหญ่ และรอให้ตลาดปรับตัวลงค่อยเข้าซื้อ m